# DÔVODOVÁ SPRÁVA

### Všeobecná časť

Ministerstvo pôdohospodárstva Slovenskej republiky vypracovalo návrh zákona, ktorým sa mení a dopĺňa zákon č. 442/2004 Z. z. o súkromných veterinárnych lekároch, o Komore veterinárnych lekárov Slovenskej republiky a o zmene a doplnení zákona č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov a o zmene zákona č. 39/2007 Z. z. o veterinárnej starostlivosti.

Návrh zákona sa predkladá ako iniciatívny návrh Ministerstva pôdohospodárstva Slovenskej republiky mimo Plánu legislatívnych úloh vlády Slovenskej republiky na rok 2007.

Predkladaným návrhom zákona sa do právneho poriadku Slovenskej republiky preberá smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb, a to jej časť novelizujúca smernicu Rady 78/1026/EHS z 18. decembra 1978 o vzájomnom uznávaní diplomov, osvedčení a iných dokladov o formálnych kvalifikáciách vo veterinárnom lekárstve a o opatreniach uľahčujúcich účinné uplatňovanie práva usadiť sa a slobody poskytovať služby (Mimoriadne vydanie Ú. v. EÚ, kap. 6/zv. 1, Ú. v. ES L 362, 23.12.1978).

Zároveň sa preberá aj smernica Európskeho parlamentu a Rady 2005/36/ES zo 7. septembra 2005 o uznávaní odborných kvalifikácií ( Ú. v. EÚ L 255, 30. 9. 2005), ktorou sa zrušujú smernice Rady 78/1026/EHS z 18. decembra 1978 o vzájomnom uznávaní diplomov, osvedčení a iných dokladov o formálnych kvalifikáciách vo veterinárskom lekárstve a o opatreniach uľahčujúcich účinné uplatňovanie práva usadiť sa a slobody poskytovať služby (Mimoriadne vydanie Ú. v. EÚ, kap. 6/zv. 1, Ú. v. ES L 362, 23.12.1978) v platnom znení a smernica Rady č. 78/1027/EHS z 18. decembra 1978 o koordinácii zákonov, iných právnych noriem a správnych predpisov vo vzťahu k činnostiam veterinárnych lekárov (Mimoriadne vydanie Ú. v. EÚ, kap. 6/zv. 1, Ú. v. ES L 362, 23.12.1978).

Predkladaný návrh zákona nebude mat dopad na štátny rozpočet, rozpočet obcí, vyšších územných celkov, životné prostredie, zamestnanosť ani na podnikateľské prostredie.

Návrh zákona je v súlade s Ústavou Slovenskej republiky, súvisiacimi zákonmi a medzinárodnými zmluvami, ktorými je Slovenská republika viazaná.

**DOLOŽKA ZLUČITEĽNOSTI**

**právneho predpisu s právom Európskych spolo**č**enstiev a právom Európskej únie**

1. **Predkladate**ľ **právneho predpisu:** vláda Slovenskej republiky
2. **Názov návrhu právneho predpisu:** Návrh zákona, ktorým sa mení a dopĺňa zákon č. 442/2004 Z. z. o súkromných veterinárnych lekároch, o Komore veterinárnych lekárov Slovenskej republiky a o zmene a doplnení zákona č. 488/2002 Z. z. o veterinárnej starostlivosti a o zmene niektorých zákonov v znení neskorších predpisov a o zmene zákona č. 39/2007 Z. z. o veterinárnej starostlivosti
3. **Problematika návrhu právneho predpisu:**

a) je upravená v čl. 43 – úprava slobody usadiť sa,

je upravená v čl. 49 – úprava slobody poskytovať služby.

Slobody sa týkajú zákazu diskriminácie z dôvodu štátnej príslušnosti a princípu rovnakého zaobchádzania s občanmi EÚ a EZVO ako so štátnymi občanmi SR.

je upravená v práve Európskych spoločenstiev v smernici Rady č. 78/1026/EHS z 18. decembra 1978 o vzájomnom uznávaní diplomov, osvedčení a iných dokladov o formálnych kvalifikáciách vo veterinárnom lekárstve a o opatreniach uľahčujúcich účinné uplatňovanie práva usadiť sa a slobody poskytovať služby (Ú. v. ES L 362, 23.12.1978).

b) je upravená v práve Európskej únie, v smernici Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb

c) nie je obsiahnutá v judikatúre Súdneho dvora Európskych spoločenstiev alebo súdu prvého stupňa Európskych spoločenstiev.

1. **Záväzky Slovenskej republiky vo vz**ť**ahu k Európskym spolo**č**enstvám a Európskej únii:**
2. Záväzky vyplývajú zo Zmluvy o pristúpení Slovenskej republiky k Európskej únii. Návrh nariadenia sa svojou problematikou dotýka Prílohy č. 2 Aktu o podmienkach pristúpenia, bod 6 - Poľnohospodárstvo, časť B I.- Právne predpisy v oblasti veterinárstva
3. smernica Rady 2006/100/ES z 20. novembra 2006, ktorou sa z dôvodu pristúpenia Bulharska a Rumunska upravujú určité smernice v oblasti voľného pohybu osôb v článku 2 ods. 1 upravuje, že členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou najneskôr do dátumu pristúpenia Bulharska a Rumunska k Európskej únii, t. j. k 1. januáru 2007.
4. **Stupe**ň **zlu**č**ite**ľ**nosti návrhu právneho predpisu s právom Európskych spolo**č**enstiev a právom Európskej únie:**

Úplná zhoda

1. **Gestor (spolupracujúce rezorty):**

Ministerstvo pôdohospodárstva Slovenskej republiky

# DOLOŽKA

## finančných, ekonomických, environmentálnych vplyvov, vplyvov na zamestnanosť a na podnikateľské prostredie

1. **Odhad dopadov na verejné financie:**

Návrh zákona nezakladá nároky na verejné financie.

1. **Odhad dopadov na obyvateľov, hospodárenie podnikateľskej sféry a iných právnických osôb:**

Návrh zákona nebude mať ekonomický dopad na obyvateľov, hospodárenie podnikateľskej sféry a iných právnických osôb.

1. **Odhad dopadov na životné prostredie:**

Návrh zákona nebude mať negatívny vplyv na životné prostredie.

1. **Odhad dopadov na zamestnanosť:**

Návrh zákona nebude mať vplyv na zamestnanosť a nevyžiada si zvýšenie počtu zamestnancov a nebude mat vplyv ani na podnikateľské prostredie.

1. **Vplyv na podnikateľské prostredie:**

Navrhovaná právna úprava nebude mať negatívny vplyv na podnikateľské prostredie.

### Osobitná časť

**K Čl. I**

K bodu 1

Novelizuje sa pôvodné znenie § 2 ods. 3 písm. e) druhý bod, nakoľko je potreba na účely celého právneho predpisu dostať Švajčiarsko pod pojem členský štát, ktorý sa následne používa v celom texte zákona.

K bodu 2

Vzhľadom na to, že sa týmto zákonom vyberajú doklady osvedčujúce odborné vzdelanie zo zákona o veterinárnej starostlivosti do tohto zákona, je potreba zmeniť poznámku na odkaz pod čiarou za vnútorný odkaz.

K bodu 3

Dopĺňa sa ustanovenie § 23 o povinnosť veterinárneho lekára z iného členského štátu pre začatím súkromnej veterinárnej činnosti na území Slovenskej republiky nahlásiť komore údaje potrebné na zabezpečenie istoty, že takýto veterinárny lekár bude spôsobilý uhradiť prípadné škody.

K bodu 4

Ustanovuje sa, kto môže vykonávať odborné veterinárne činnosti a aké podmienky musí veterinárny lekár spĺňať vrátane uznávania odborných kvalifikácií a dokladov vo veterinárnom lekárstve.

K bodu 5

Návrh zákona sa dopĺňa o nové prílohy č. 1 a 2 vo väzbe na ustanovenie § 23a a doterajšia príloha sa označuje ako príloha č. 3.

K bodu 6

Doterajšia príloha sa označuje ako príloha č. 3 a dopĺňa sa o smernicu Európskeho parlamentu 2005/36/ES v znení smernice Rady 206/100/ES. Uvedenými právnymi aktmi sa reaguje na pristúpenie Bulharska a Rumunska do Európskej únie v oblasti voľného pohybu osôb a o vzájomnom uznávaní dokladov vo veterinárnom lekárstve.

**K Čl. II**

K bodom 1 a 2

Vo väzbe na doplnenie zákona č. 442/2004 Z. z. novým ustanovením § 23a, je potrebné zrušiť ustanovenie § 11 a prílohy č. 6 a 7 k zákonu č. 39/2007 Z. z., čím sa vylúči duplicita v predmetnej úprave.

**K Čl. III**

Účinnosť zákona sa navrhuje dňom 1. januára 2008.

Bratislava, 26. septembra 2007

Predseda vlády

Slovenskej republiky

Robert F i c o, v. r.

Minister pôdohospodárstva

Slovenskej republiky

Miroslav J u r e ň a, v. r.